Na osnovu Sporazuma između Vlade Crne Gore i Vlade Republike Slovenije o naučnoj i tehnološkoj saradnji od 2. jula 2008. godine i Protokola sa Sedmog zasijedanja Mješovite komisije za naučnu i tehnološku saradnju između Crne Gore i Republike Slovenije, potpisanog 20. decembra 2022. godine, u Ljubljani (Republika Slovenija), Ministarstvo prosvjete, nauke, i inovacija objavljuje

**KONKURS Za sufinansiranje naučne i tehnološke saradnje između Crne Gore i Republike Slovenije za period 2025-2026. godina**

1. **Predmet Konkursa je:**

Sufinansiranje međusobnih posjeta (troškovi putovanja i boravka) istraživača iz Crne Gore i istraživača iz Republike Slovenije, koji će sprovoditi zajedničke istraživačke projekte (u daljem tekstu: bilateralne projekte) u periodu 2025-2026. godina. Za studente postdiplomskih studija (magistrante i doktorande) i mlade doktore nauka koji su prije najviše pet godina odbranili doktorat (mladi istraživači) Republika Slovenija će sufinansirati njihove duže posjete (od 1 do 3 mjeseca).

Prednost imaju projekti koji nijesu finansirani u prethodnim konkursima (2021-2023 i 2023-2024) i u kojima su aktivno uključeni istraživači na početku karijere.

Bilateralni projekti traju 2 godine.

1. **Uslovi konkursa**

Na konkurs se mogu prijaviti nosioci naučnog istraživanja koji su upisani u Registar Ministarstva prosvjete, nauke i inovacija Crne Gore. Projekat mora ispunjavati uslove u skladu sa Zakonom o naučnoistraživačkoj djelatnosti („Službeni list CG“, br.​​ [80/2010](https://pn2.propisi.net/Account/Login?skipAuto=True),​​ [40/2011](https://pn2.propisi.net/Account/Login?skipAuto=True)​​, [57/2014](https://pn2.propisi.net/Account/Login?skipAuto=True)​​ i ​​[82/2020](https://pn2.propisi.net/Account/Login?skipAuto=True)).

Rukovodilac projekta mora biti imenovan za svaki projekat u Crnoj Gori i u Republici Sloveniji. Oba rukovodioca projekta treba da pripreme zajedničku projektnu prijavu i podnesu je nadležnim institucijama u svojim državama. Rukovodilac može podnijeti samo jednu prijavu projekta.

1. **Cilj konkursa**

Cilj konkursa je jačanje naučnoistraživačke saradnje sa Republikom Slovenijom, povećanje mobilnosti crnogorskih istraživača i broj posjeta slovenačkih istraživača na najvišem nivou u Crnoj Gori, kao i povećanje broja aplikacija od crnogorskih i slovenačkih istraživača na javnim pozivima za prijedloge Evropske Unije u oblasti istraživanja i inovacija i drugih međunarodnih konkursa.

1. **Prijava na Konkurs treba da sadrži sljedeće:**
2. Popunjen i potpisan prijavni obrazac;
3. Kratku biografiju rukovodioca projekta iz Crne Gore, sa najvažnijim publikacijama i radovima u zadnjih pet godina, koja se odnose na sadržaj projekta;
4. Kratku biografiju rukovodioca projekta iz Republike Slovenije, sa najvažnijim publikacijama i radovima u zadnjih pet godina, koja se odnose na sadržaj projekta;
5. Kratku biografiju svih članova tima iz Crne Gore;
6. Kratak opis partnerskih institucija.
7. **Selekcija projekta**

Prijedlog izbora projekta za buduću raspravu pred nadležnim međunarodnim tijelom, Mješovitom crnogorsko-slovenačkom komisijom za naučnu i tehnološku saradnju, priprema imenovana Crnogorska komisija u skladu sa sljedećim kriterijumima:

* Relevantnost programa finansiranja;
* Stimulisanje novih bilateralnih projekta;
* Multilateralno umrežavanje i regionalno povezivanje;
* Kvalitet i originalnost istraživačkog pristupa;
* Kvalifikacije podnosioca projekta;
* Podrška mladim istraživačima u smislu da će prednost na konkursu imati projekti kojima rukovode mladi istraživači koji su odbranili doktorat najviše pet godina prije raspisivanja konkursa.
1. **Troškovi**

Troškovi vezani za razmjenu istraživača biće pokriveni na sljedeći način:

* strana koja prima istraživače snosi troškove smještaja i dnevnica,
* strana koja upućuje istraživače snosi troškove međunarodnog prevoza između sjedišta institucija koje sarađuju.

Troškovi smještaja gostujućih istraživača iz Crne Gore tokom posjeta Republici Sloveniji ne mogu biti veći od 100,00 EUR dnevno, a za posjete duže od 15 dana troškovi smještaja mogu biti do 1.250,00 EUR mjesečno. Dnevnica gostujućih istraživača iz Crne Gore za vrijeme posjeta Republici Sloveniji isplaćuje se u iznosu shodno važećim propisom kojim se uređuje visina naknada troškova rada i drugih prihoda koji ne ulaze u poresku osnovicu;

Troškovi prevoza obračunavaju se u skladu sa realnim tržišnim cijenama (karte za prevoz u ekonomskoj klasi ili troškovi prevoza sopstvenim automobilom). Troškovi prevoza sopstvenim automobilom podnosioca prijave na Konkurs obračunavaju se u visini od 25% cijene litra goriva po pređenom kilometru. Ministarstvo može pokriti troškove za ukupan pređeni put od najviše 1.000 km. Troškovi taksi prevoza za potrebe transfera od aerodroma do grada mogu biti prihvatljivi isključivo uz adekvatno obrazloženje (npr. kada javni prevoz nije dostupan, kada je transfer od/do aerodroma u periodu između 22.00h i 7.00h, i slično).

Ukupna vrijednost sufinansiranja, od strane crnogorskog Ministarstva, po projektu, iznosi **2.000,00 EUR** (1.000,00 EUR po istraživačkoj godini).

**Napomena:** Slovenačka strana pokriće troškove međunarodnog prevoza, smještaja i dnevnica za mlade istraživače iz Crne Gore, za duže posjete Republici Sloveniji.

**Predviđeni rok za početak realizacije bilateralnih projekata je 01. januar 2025. godine, a završetak 31. decembar 2026. godine.**

1. **Podnošenje prijava**

Prijave sa kompletnom dokumentacijom dostavljaju se Ministarstvu prosvjete, nauke i inovacija Crne Gore **do 10. maja 2024. godine, do 14:00h**, na adresu: **Ministarstvo prosvjete, nauke i inovacija ul. Rimski trg bb, 81000 Podgorica**, kao i elektronskim putem, na sljedeću e-mail adresu: ivana.lagator@mpni.gov.me.

Slovenački partneri svoje prijave za zajedničke projekte u navedenom roku šalju Javnoj agenciji za istraživačku djelatnost Republike Slovenije (više detalja nalazi se na internet stranici: [www.arrs.si](http://www.arrs.si).)

Aplikanti treba da provjere da li je njihov projektni partner podnio prijavu u Sloveniji. **Jednostrano podnijete prijave neće biti razmatrane.**

Formulare za podnošenje projektne prijave možete preuzeti u nastavku.

**Kontakt osoba: Ivana Lagator**

**Direkcija za međunarodnu saradnju**

**e-mail:** **ivana.lagator@mpni.gov.me**